Tegniese ontleding: Old Mutual kan weer aandag lok | Netwerk24
Deur Frans De Klerk 02 Maart 2020 06:01
Old Mutual bied oplossings vir beleggings, spaar, lewensversekering, batebestuur, bankwese, eiendom en persoonlike versekering in Afrika.
Gebeure in Old Mutual se raadsaal het die aandeelprys die laaste tyd onder druk geplaas, maar ná die goeie begrotingsrede kan die aandeel onder die soeklig kom.
Die prysverdiensteverhouding van die aandeel is steeds 5,15 en die dividendopbrengs staan op 5,74%.
Die Chaikin-aanwyser word gebruik om prysbewegings of afwykings in prysbewegings te volg.
Die hoër laagtes op die Chaikin-aanwyser word as positief beskou, maar die optimisme sal eers bevestig word wanneer die nullyn in steun verander.
Die dalende wig (moontlik positief) vang die oog. Let daarop dat die dalende-wig-formasie heel dikwels ’n omkeerpatroon is wat ’n vinnige herstellopie kan inlui wanneer die formasie bevestig is – in dié geval bo lyn B.
Die eerste teken van sterkte sal sigbaar wees bo lyn A (R16,22), maar die dalende wig sal eers bevestig word wanneer lyn B (R16,80) in steun verander. Die teiken van die wig, indien dit sou uitspeel, is R19. Onder lyn C kan positiwiteit verdwyn en kan ons aanneem dat die momentum afwaarts sal wees. Neem kennis hoe na die 20-dae- bewegende gemiddelde (R17,29) aan lyn A wag.
Dit bevestig die belangrikheid van dié weerstandsvlakke.
Spekulante: Koop of oorweeg ’n langposisie bo lyn A (R16,22), maar gebruik R15,15 as keerverlies om kapitaal te beskerm. Die moontlike teikens na bo is: R16,65; R16,90; R17,10; R17,30; en R17,90.
Medium- tot langtermynbeleggers: Die langtermynsentiment teenoor die aandeel sal in positief verander wanneer die 40-weke- bewegende gemiddelde (R19,49) in steun verander.
Frans en Chris­telle de Klerk is onafhanklike tegniese ontleders. Christelle is ’n geregistreerde makelaar. Kontak hulle by www.fransdeklerk.com of www.chris-tell.com. Twitternaam: TraderFrans
Meer oor: Old Mutual | Frans De Klerk | Tegniese Ontleding | Jse | Aandeelprys